## Uredba o unutarnjem ustrojstvu Ministarstva gospodarstva

### NN 81/1999 (3.8.1999.), Uredba o unutarnjem ustrojstvu Ministarstva gospodarstva

# VLADA REPUBLIKE HRVATSKE

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93 i 48/99),
i Uredbe o načelima za unutarnje ustrojstvo i o radnom
vremenu tijela državne uprave (»Narodne novine«,
br. 37/94 i 25/96), Vlada Republike Hrvatske je na sjednici održanoj
dana 22. srpnja 1999. godine donijela

## UREDBU

### O UNUTARNJEM USTROJSTVU MINISTARSTVA GOSPODARSTVA

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo Ministarstva
gospodarstva (dalje u tekstu: Ministarstvo), nazivi upravnih organizacija,
unutarnjih ustrojstvenih jedinica i njihov djelokrug, način
upravljanja tim jedinicama, te okvirni broj državnih službenika
i namještenika Ministarstva.

Članak 2.

Unutarnje ustrojstvo, djelokrug, upravljanje kao i potreban broj
državnih službenika i namještenika uređuje
se na način da Ministarstvo može obavljati upravne
i druge stručne poslove koji su mu zakonom dani u nadležnost
i djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Ministarstva ustrojavaju se
upravne organizacije, odnosno unutarnje ustrojstvene jedinice:

A) Upravne organizacije:

 1. Uprava za industriju i brodogradnju

 2. Uprava za energetiku i rudarstvo

 3. Uprava za trgovinu i tržište

 4. Uprava za međunarodne gospodarske odnose

 5. Uprava za poticanje ulaganja i potporu izvoza

 6. Uprava za malo gospodarstvo i poduzetništvo

 7. Uprava za privatizaciju

 8. Uprava za strategiju privatizacije

 9. Uprava za pravne poslove

10. Uprava za gospodarsku politiku, razvoj i analize

11. Ravnateljstvo za robne zalihe

B) Ustrojstvene jedinice:

1. Kabinet ministra

2. Tajništvo Ministarstva

*A-1 Uprava za industriju i brodogradnju*

Članak 4.

Uprava za industriju i brodogradnju obavlja upravne i stručne
poslove u svezi s industrijom i brodogradnjom, predlaže mjere
i prati razvoj industrije i brodogradnje, predlaže mjere
industrijske politike uključivo i mjere održivog industrijskog
razvitka i smanjenja utjecaja industrijskih pogona na okoliš;
predlaže mjere za unapređenje sustava industrijskog vlasništva
i prijenosa tehnologije; predlaže i prati mjere restrukturiranja
i sanacije određenih trgovačkih društava; prati
i sudjeluje u radu međunarodnih organizacija s područja
industrije; sudjeluje u planiranju razvoja industrije za obrambene
namjene; potiče tehnološki razvoj industrije od interesa
za obranu zemlje i proizvodnju namijenjenu toj svrsi; predlaže
i provodi mjere razvoja brodogradnje na cijelom području
Republike Hrvatske; prati razvoj brodogradnje i utjecaj drugih
mjera gospodarske politike na stanje u brodograđevnoj i brodoremontnoj
djelatnosti; surađuje s drugim tijelima državne uprave
te pravnim osobama s javnim ovlstima u zemlji i inozemstvu na
ostvarivanju poslova iz svog djelokruga; obavlja druge poslove
iz svog djelokruga.

U sklopu Uprave za industriju i brodogradnju ustrojavaju se:

1. Odjel za industrijske grane i djelatnosti;

2. Odjel za industrijski razvitak i restrukturiranje;

3. Odjel brodogradnje i brodoremonta.

*1. Odjel za industrijske grane i djelatnosti*

Članak 5.

Odjel za industrijske grane i djelatnosti prati i analizira poslovanje
industrijskih grana; prati i potiče uvođenje suvremene
tehnologije u hrvatske industrijske grane; prati poslovanje i
razvoj industrijskih kapaciteta i proizvodnje od interesa za obranu
Republike Hrvatske; prati pokazatelje u industrijskim granama
i djelatnostima te izrađuje analize u svezi stanja u industrijskim
granama i djelatnostima; sudjeluje u izradi zakona i drugih propisa
iz djelokruga svoga rada; organizira i provodi stručnu
suradnju s drugim tijelima državne uprave te s drugim odgovarajućim
stručnim institucijama u zemlji i inozemstvu, organizira
rad stručnih grupa i savjetovanja te uspostavlja i druge
kontakte u cilju poticanja i promicanja industrijskih grana i
djelatnosti. Obavlja druge poslove iz svog djelokruga.

U sklopu odjela ustrojavaju se:

- Odsjek za industrijske grane i djelatnosti;

- Odsjek za proizvodnju i proizvode posebne namjene;

*2. Odjel za industrijski razvitak i restrukturiranje*

Članak 6.

Odjel za industrijski razvoj i restrukturiranje utvrđuje i
predlaže elemente politike razvoja i restrukturiranja industrije
uključivo i mjere za održivi industrijski razvitak
i smanjenje utjecaja industrijskih pogona na okoliš; predlaže
odgovarajuće horizontalne mjere industrijske politike (uvođenje
novih tehnologija; povećanje obrazovne razine i sl.); predlaže
mjere restrukturiranja pojedinih trgovačkih društava
i prati postupke restrukturiranja industrije i pojedinih industrijskih
subjekata; utvrđuje pravce razvitka i restrukturiranja industrije;
predlaže mjere za unapređenje sustava industrijskog vlasništva;
surađuje s drugim tijelima državne uprave i pravnim osobama
s javnim ovlastima, stručnim organizacijama, institucijama
u zemlji i inozemstvu; sustavno prati rad i ostvaruje kontakte
s međunarodnim organizacijama i specijaliziranim agencijama,
te drugim međunarodnim organizacijama. Obavlja druge poslove
iz svog djelokruga.

*3. Odjel brodogradnje i brodoremonta*

Članak 7.

Odjel brodogradnje i brodoremonta prati i analizira planove i
ostvarenja poslovanja svih morskih i riječnih brodogradilišta,
koja se bave izgradnjom i/ili remontom plovnih objekata u cilju
utvrđivanja strategije njihovog razvoja, koji je usklađen
s općim ciljevima gospodarskog razvoja i mogućnostima
Republike Hrvatske kao i mogućom ulogom ove gospodarske
grane na svjetskom tržištu. U tom smislu ovaj odjel
predlaže mjere Vlade Republike Hrvatske, kojim se podupire
njihova neophodna rehabilitacija i poželjan razvoj kroz
financijsko i organizacijsko i tehnološko restrukturiranje,
te njihova konačna privatizacija. Naročito, ovaj
odjel vodi računa i predlaže Vladi Republike Hrvatske
mjere za održavanje konkurentnosti ove grane na svjetskom
tržištu osiguravanjem povoljnih domicilnih izvora financiranja
i prihvatljivog poreznog opterećenja, sve u opsegu i okvirima,
koje uživa najrelevantnija inozemna konkurencija. Posebno,
ovaj odjel koordinira razvojno i poslovno usmjerenje ove grane
s potrebama domaćeg trgovačkog i vojnog pomorstva.

*A-2 Uprava za energetiku i rudarstvo*

Članak 8.

Uprava za energetiku i rudarstvo obavlja upravne i stručne
poslove u svezi s pripremanjem energetske bilance Republike Hrvatske;
kontinuirano prati i analizira njeno ostvarivanje; stvara uvjete
za provedbu energetske politike; izrađuje energetsko-gospodarske
analize; prati uvoz i izvoz energenata; prati prostorno planiranje
energetskih objekata te njihov utjecaj na okoliš; prati obavljanje
tehničko-sigurnosnih analiza i prosudbi, izgradnju i korištenje
nuklearnih objekata te sigurnost tih objekata; predlaže mjere
za usklađivanje razvitka elektroenergetskog sustava; prati
i analizira učinke mjera; nadzire zakonitost rada elektroprivrednih
pravnih osoba; izrađuje programe racionalnog korištenja
energije i njegovog provođenja; obavlja upravne i stručne
poslove koji se odnose na istraživanje i eksploataciju mineralnih
sirovina; utvrđuje strategiju i prati razvoj rudarstva; izdaje
odobrenja za istraživanje i eksploataciju te uporabu rudarskih
objekata, uređaja i postrojenja kao i za izvođenje rudarskih
radova; obavlja upravni nadzor iz svog djelokruga, te obavlja
i druge poslove iz svog djelokruga.

U sklopu Uprave za energetiku i rudarstvo ustrojavaju se:

1. Odjel za energetiku;

2. Odjel za elektroenergetiku;

3. Odjel nuklearne sigurnosti;

4. Odjel za rudarstvo;

5. Odjel za naftno-plinsko gospodarstvo.

*1. Odjel za energetiku*

Članak 9.

Odjel za energetiku obavlja poslove u svezi pripreme prijedloga
energetske bilance Republike Hrvatske; kontinuirano prati, analizira
i osigurava njenu provedbu, izrađuje energetsko-gospodarske
analize tijekova energije; prati utjecaj svjetskog na domaće
tržište energenata; analizira tehnoekonomske učinke
cijena energenata i odnose cijena između pojedinih energenata;
obavlja poslove u svezi prostornog planiranja energetskih objekata
te njihovog utjecaja na okolinu; ocjenjuje tehničko-sigurnosne
analize i procjenu rizika za energetske objekte; predlaže
mjere za usklađivanje razvoja elektroenergetskog sustava te
organizaciju elektroprivredne djelatnosti; prati i nadzire zakonitost
rada elektroprivrednih pravnih osoba; sudjeluje u donošenju
tarifnog sustava i općih uvjeta za isporuku električne
energije te određivanja cijene te energije; usklađuje
izradu i operacionalizaciju radova elektroenergetskog sustava
Republike Hrvatske sa sustavima drugih zemalja; usklađuje
program obnove ratom porušenih i oštećenih elektroenergetskih
objekata; priprema programe racionalnog korištenja energije
i usklađuje njegovo provođenje; organizira promotivne
aktivnosti za racionalno korištenje energije; obnovljivih
izvora i novih tehnologija, te obavlja i druge poslove iz svog
djelokruga.

*2. Odjel za elektroenergetiku*

Članak 10.

Odjel za elektroenergetiku predlaže mjere za usklađivanje
razvoja elektroenergetskog sustava s razvojnim planovima Republike
Hrvatske; predlaže mjere za usklađivanje organizacije
elektroprivrednih djelatnosti s planovima i potrebama Republike
Hrvatske; sudjeluje u izradi nacrta i drugih propisa iz područja
elektroprivrednih djelatnosti; prati i nadzire zakonitost rada
elektroprivrednih pravnih osoba; prati i analizira gospodarske
mjere od utjecaja na položaj elektroprivrednih pravnih osoba
a posebno »Hrvatske elektroprivrede« d.d. te prati rad
i ostvarivanje poslovanja te pravne osobe; sudjeluje u donošenju
Tarifnog sustava i Općih uvjeta za isporuku električne
energije; usklađuje izradu i operacionalizaciju planova elektroenergetskog
sustava Republike Hrvatske sa sustavima drugih zemalja, usklađuje
program obnove ratom porušenih ili oštećenih elektroenergetskih
objekata, te obavlja i druge poslove iz svog djelokruga.

*3. Odjel nuklearne sigurnosti*

Članak 11.

Odjel nuklearne sigurnosti obavlja poslove u svezi s prostornim
planiranjem energetskih objekata te njihovog utjecaja na okolinu;
ocjenjuje tehničko-sigurnosne analize i procjene rizika
za energetske objekte; obavlja upravne poslove u svezi s izgradnjom
i korištenjem nuklearnih objekata; prati svjetski razvoj
i sudjeluje u znanstveno-tehničkoj suradnji na projektima
primjene nuklearne i drugih novih tehnologija u energetskim objektima,
te obavlja i druge poslove iz svog djelokruga.

*4. Odjel za rudarstvo*

Članak 12.

Odjel za rudarstvo obavlja upravne poslove u prvom stupnju koji
se odnose na istraživanje i eksploataciju svih mineralnih
sirovina osim šljunka, pijeska, tehničko građevnog
kamena i opekarske gline; izdaje odobrenje (koncesije) za istraživanje
i eksploataciju mineralnih sirovina; vodi katastar istražnih
prostora i eksploatacijskih polja; provodi potvrđivanje rezervi
mineralnih sirovina i vodi evidenciju o njima; provodi reviziju
rudarskih projekata; izdaje građevne dozvole i dozvole za
upotrebu rudarskih objekata, uređaja i postrojenja te odobrenja
za izvođenje rudarskih radova; obavlja upravni nadzor u tijelima
županija nadležnim za poslove rudarstva; obavlja upravne
poslove u drugom stupnju koji se odnose na istraživanje i
eksploataciju tehničko-građevinskog kamena, šljunka
i pijeska te opekarske gline; sudjeluje u izradi nacrta pravilnika
i zakona, te obavlja druge poslove iz svog djelokruga.

*5. Odjel za naftno-plinsko gospodarstvo*

Članak 13.

Odjel za naftno-plinsko gospodarstvo obavlja stručne i
upravne poslove u svezi s naftno-plinskim gospodarstvom; prati
razvojne programe i poslovanje trgovačkih društava
iz područja nafte i plina, izrađuje analize i stručne
podloge za predlaganje strategije razvoja naftno-plinskog gospodarstva
sukladno prirodnim mogućnostima i gospodarskoj strategiji;
prati suvremena svjetska dostignuća u istraživanju
i eksploataciji mineralnih sirovina; prati djelatnost istraživanja,
proizvodnje i transporta nafte i plina, transportne naftne i plinske
cjevovodne sisteme u zemlji i veze s europskim sistemima, preradu
prirodnih plinova, iskorišćavanje ležišta
geotermalnih voda i prati projekte rudarskog i naftno-plinskog
gospodarstva koje u inozemstvu izvode trgovačka društva
iz Hrvatske, te obavljaju i druge poslove iz svog djelokruga.

*A-3 Uprava za trgovinu i tržište*

Članak 14.

Uprava za trgovinu i tržište obavlja upravne i stručne
poslove u svezi s djelatnosti trgovine i trgovačkim poduzetništvom,
tržištem i cijenama, a osobito: predlaže i provodi
mjere gospodarske politike s ciljem poticanja razvoja trgovine
i trgovačkog poduzetništva i poticanja ulaganja u
trgovinu; poduzima mjere potpore razvoju novih oblika trgovine
i uvođenju suvremenih metoda u obavljanju djelatnosti trgovine;
prati i analizira procese privatizacije i statusna pitanja subjekata
u trgovini; izrađuje stručne analize i dr., skrbi o
provođenju gospodarske politike u području trgovine,
tržišta i cijena te predlaže odgovarajuće
mjere; prati stanje i pojave na tržištu roba; predlaže
mjere i provodi sustav zaštite potrošača; predlaže
i provodi mjere kontrole cijena; provodi mjere trgovinske politike
i zaštite domaće proizvodnje; obavlja poslove upravnog
nadzora na području tržišta i cijena. Obavlja
druge poslove iz svog djelokruga.

U sklopu Uprave za trgovinu i tržište ustrojavaju se:

1. Odjel za provedbu trgovinske politike

2. Odjel za trgovinu

3. Odjel za zaštitu potrošača

4. Odjel za tržište i cijene.

*1. Odjel za provedbu trgovinske politike*

Članak 15.

Odjel za provedbu trgovinske politike obavlja stručne i
upravne poslove u svezi provedbe mjera trgovinske politike uključivo
i mjera zaštite domaćeg gospodarstva od prekomjernog
uvoza, subvencioniranog uvoza i damping uvoza; izdaje dozvole
za izvoz i uvoz; sudjeluje u pripremama mjera trgovinske politike
i obavlja nadzor u svezi trgovine određenom robom; skrbi o
provedbi ugovora o slobodnoj trgovini; analizira i prati učinke
trgovinske politike i obavlja druge poslove iz svog djelokruga.

Za obavljanje poslova Odjela za provedbu trgovinske politike ustrojava
se:

- Odsjek za provedbu trgovinske politike

- Odsjek za analitičke poslove.

*2. Odjel za trgovinu*

Članak 16.

Odjel za trgovinu obavlja poslove u svezi s promicanjem i razvojem
trgovine, te stvaranjem organizacijskih ili drugih uvjeta za uspostavu
burze i dražbe roba; prati privatizaciju u trgovini; prati
razvoj trgovine, oblike povezivanja u trgovini, predlaže
mjere za povećanje razine kvalitete obavljanja trgovine
i uvođenja novih oblika trgovine te povećanje učinkovitosti
rada trgovine, a osobito primjenu normi kvalitete; prati utjecaj
carinskih, financijskih i drugih propisa na položaj trgovine,
prati i analizira položaj i ulogu trgovine u društvenom
bruto proizvodu zemlje, izrađuje analize iz područja
trgovine i obavlja druge poslove iz svog djelokruga.

*3. Odjel za zaštitu potrošača*

Članak 17.

Odjel za zaštitu potrošača izrađuje nacrte
prijedloga propisa o zaštiti potrošača, predlaže
i prati sustav mjera za zaštitu potrošača i obavlja
stručne poslove iz tog područja (područje
prava i obveza potrošača, obveza prodavatelja, dužnosti
državnih tijela za zaštitu potrošača, pomaganje
stručnim tijelima i udrugama za zaštitu potrošača),
obavlja i druge poslove iz svoga djelokruga.

*4. Odjel za tržište i cijene*

Članak 18.

Odjel za tržište i cijene predlaže i provodi gospodarsku
politiku s područja tržišta i cijena; priprema
i provodi zakone i druge propise iz područja tržišta
i cijena; prati stanje i pojave na tržištu značajnijih
roba uključujući odnos ponude i potražnje i
predlaže potrebne mjere uključujući i uporabu
državnih robnih zaliha; surađuje u organizaciji opskrbe
u izvanrednim prilikama; prikuplja i informatički obrađuje
podatke o kretanju cijena na domaćem i stranom tržištu,
kretanju izvoza i uvoza i druge podatke za kontinuirano praćenje
stanja na tržištu; izrađuje analize i izvješća
o stanju tržišta i cijena; predlaže i prati propise
s područja tržišta i cijena; surađuje s drugim
ministarstvima i institucijama i pruža stručnu pomoć
tijelima jedinice lokalne samouprave i uprave nadležnim za
poslove tržišta i cijena, obavlja i druge poslove iz
svoga djelokruga.

*A-4 Uprava za međunarodne gospodarske odnose*

Članak 19.

Uprava za međunarodne gospodarske odnose obavlja upravne i
stručne poslove u svezi s gospodarskim odnosima Republike
Hrvatske s inozemstvom i njenim uključivanjem u međunarodne
gospodarske integracije; priprema analitičke podloge za
utvrđivanje i provedbu gospodarske politike s inozemstvom;
priprema i usklađuje aktivnosti u svezi s članstvom
u Svjetskoj trgovinskoj organizaciji; priprema, usklađuje
i vodi višestrane trgovinske pregovore u okviru ove Organizacije;
priprema, usklađuje i vodi trgovinske pregovore s pojedinim
državama; predlaže i prati mjere trgovinske politike
uključivo mjere zaštite domaćeg gospodarstva
i mjere za uključivanje u europske integracijske procese
i tijekove međunarodne trgovine; predlaže mjere za poticanje
ulaganja osobito u dijelu koji se odnosi na sklapanje međunarodnih
ugovora o poticanju i zaštiti ulaganja; sudjeluje u ostvarivanju
gospodarske suradnje s pojedinim državama i međunarodnim
gospodarskim organizacijama i institucijama; surađuje s drugim
nadležnim tijelima i institucijama državne uprave te
obavlja i druge poslove iz svog djelokruga.

U sklopu Uprave za međunarodne gospodarske odnose ustrojava
se:

1. Odjel za trgovinsku politiku

2. Odjel za trgovinske pregovore

3. Odjel za dvostrane međunarodne gospodarske odnose

4. Odjel za međunarodne ugovore i konvencije u svezi s nadzorom
trgovine određenom robom.

*1. Odjel za trgovinsku politiku*

Članak 20.

Odjel za trgovinsku politiku i Svjetsku trgovinsku organizaciju
priprema, usklađuje i vodi višestrane trgovinske pregovore
u okviru Svjetske trgovinske organizacije; predlaže i prati
mjere trgovinske politike uključivo mjere zaštite
domaćeg gospodarstva; predlaže prilagodbu hrvatskog
trgovinskog i gospodarskog sustava mjerilima i pravilima Svjetske
trgovinske organizacije i sustavu Europske unije, priprema i izrađuje
analitičke podloge i izvješća radi pripreme
pregovaračkih stajališta u okviru multilateralnih
trgovinskih pregovora; utvrđuje i provodi gospodarsku politiku
s inozemstvom; sudjeluje u ostvarivanju suradnje i radu tijela
drugih međunarodnih gospodarskih organizacija i institucija;
obavlja druge poslove iz svog djelokruga.

Za obavljanje poslova Odjela za trgovinsku politiku i Svjetsku
trgovinsku organizaciju ustrojavaju se sljedeći odsjeci:

- Odsjek za trgovinsku politiku i Svjetsku trgovinsku organizaciju

- Odsjek za međunarodne gospodarske organizacije i institucije.

*2. Odjel za trgovinske pregovore*

Članak 21.

Odjel za trgovinske pregovore usklađuje i vodi trgovinske
pregovore u svezi sa sklapanjem ugovora o slobodnoj trgovini s
pojedinim državama i europskim integracijama (EU, CEFTA,
EFTA); obavlja stručne poslove u svezi s uključivanjem
Republike Hrvatske u europske integracijske procese u dijelu koji
se odnosi na trgovinsku politiku; analizira i prati učinke
tih procesa na stanje u hrvatskom gospodarstvu; priprema analitičke
podloge radi priprema pregovaračkih stajališta u svezi
s trgovinskim pregovorima; obavlja druge poslove iz svog djelokruga.

Za obavljanje poslova Odjela trgovinskih pregovora ustrojavaju
se sljedeći odsjeci:

- Odsjek za trgovinske pregovore s pojedinim državama

- Odsjek za trgovinske pregovore s EU i drugim europskim integracijama

*3. Odjel za dvostrane međunarodne gospodarske odnose*

Članak 22.

Odjel za dvostrane međunarodne gospodarske odnose predlaže,
priprema i provodi gospodarsku suradnju s pojedinim državama;
predlaže, priprema i vodi sklapanje ugovora o trgovinskoj
i gospodarskoj suradnji s pojedinim državama; osniva, priprema,
usklađuje i vodi rad mješovitih odbora za gospodarsku
suradnju s pojedinim državama; predlaže nadležnim
državnim tijelima potrebne gospodarske aktivnosti u svezi
suradnje s pojedinim državama ili skupinama država;
prati i analizira stanje i kretanje bilance razmjene i ukupnih
gospodarskih odnosa s pojedinim državama; promiče
gospodarske i trgovinske interese Republike Hrvatske; predlaže,
priprema i provodi sklapanje međunarodnih ugovora o poticanju
i zaštiti ulaganja, surađuje i usuglašava aktivnosti
u međunarodnoj gospodarskoj suradnji s nadležnim državnim
tijelima i drugim institucijama, te obavlja i druge poslove iz
svojega djelokruga.

Za obavljanje poslova Odjela za dvostrane međunarodne gospodarske
odnose ustrojavaju se sljedeći odsjeci:

- Odsjek za dvostrane međunarodne gospodarske odnose

- Odsjek za ugovore o gospodarskoj suradnji i poticanju i zaštiti
ulaganja

*4. Odjel za međunarodne ugovore i konvencije u
svezi s nadzorom trgovine određenom robom*

Članak 23.

Odjel za međunarodne ugovore i konvencije u svezi s nadzorom
trgovine određeno robom prati sklapanje i po potrebi sudjeluje
u pripremama i zaključivanju međunarodnih ugovora i
konvencija kojima se uspostavljaju zabrane i provodi poseban nadzor
nad prekograničnim prometom i trgovinom određenom robom;
predlaže mjere za provedbu tih ugovora i konvencija u Republici
Hrvatskoj uključivo donošenje zakona i propisa kojima
se osigurava njihova primjena, edukacija i osposobljavanje određenih
subjekata za njihovu provedbu; obavlja druge poslove iz svog djelokruga.

*A-5 Uprava za poticanje ulaganja i potporu izvoza*

Članak 24.

Uprava za poticanje ulaganja i potporu izvoza obavlja upravne
i stručne poslove koji se odnose na: predlaganje i provođenje
mjera gospodarske politike u cilju povećanja ulaganja u
Republici Hrvatskoj i povećanja izvoza; izradu propisa koji
uređuju pitanja poticanja ulaganja, slobodnih zona i potpore
izvoza; aktivnosti vezane za promidžbu i promociju uvjeta
za ulaganje u hrvatsko gospodarstvo i slobodne zone te uvjeta
poslovanja zona; stručne i upravne poslove u svezi s osnivanjem
i praćenjem rada slobodnih zona; predlaganje mjera usmjerenih
na potporu izvoza; promotivne aktivnosti u zemlji i inozemstvu
u cilju povećanja izvoznih aktivnosti; sufinanciranje promidžbe
hrvatskog izvoznog gospodarstva u inozemstvu; obavlja druge poslove
iz svog djelokruga.

U sklopu Uprave za poticanje ulaganja i potporu izvoza ustrojavaju
se:

1. Odjel za poticanje ulaganja i potporu izvoza

2. Odjel za slobodne zone

*1. Odjel za poticanje ulaganja i potporu izvoza*

Članak 25.

Odjel za poticanje ulaganja i potporu izvoza obavlja upravne i
stručne poslove u svezi s predlaganjem i provedbom mjera
za poticanje i povećanje ulaganja u Republici Hrvatskoj
uključivo i predlaganje mjera gospodarske politike kojima
se izravno ili neizravno utječe na ulagačku klimu
u Republici Hrvatskoj; analizira i prati učinke tih mjera;
organizira i osigurava provedbu tih mjera; poduzima aktivnosti
na promidžbi ulaganja u Republiku Hrvatsku; pruža i
osigurava informacije u svezi s mogućnostima ulaganja u
Republici Hrvatskoj; obavlja poslove promidžbe hrvatskih
proizvoda u inozemstvu; prati usklađenost ukupnog gospodarskog
sustava s potrebama unapređivanja izvoznih aktivnosti; predlaže
mjere usmjerene na potporu izvoza; organizira promotivne i promidžbene
aktivnosti u zemlji i inozemstvu u cilju povećanja izvoznih
aktivnosti; provodi sufinanciranje promidžbe hrvatskog izvoznog
gospodarstva u inozemstvu; surađuje i usklađuje aktivnosti
s drugim državnim tijelima i institucijama, te obavlja i
druge poslove iz svog djelokruga.

*3. Odjel za slobodne zone*

Članak 26.

Odjel za slobodne zone obavlja stručne i upravne poslove
u svezi s osnivanjem slobodnih zona; provodi postupak oko pripreme
odluka o davanju koncesije i suglasnosti za osnivanje slobodnih
zona; provodi i usklađuje poslove u svezi s utvrđivanjem
uvjeta za početak rada slobodnih zona; prikuplja podatke
o korisnicima zona i djelatnostima koje se obavljaju u zonama,
izrađuje izvješća o radu i poslovanju slobodnih
zona te obavlja druge poslove iz svoga djelokruga.

*A-6 Uprava za malo gospodarstvo i poduzetništvo*

Članak 27.

Uprava za malo gospodarstvo i poduzetništvo obavlja upravne
i stručne poslove u svezi obrta, zadruga i malih trgovačkih
društava; predlaže mjere i aktivnosti za dugoročno
i sustavno poticanje poduzetništva, posebice koje se odnose
na financiranje, stručnu i institucionalnu potporu, informiranje,
promidžbu, izobrazbu i primjenu inovacija; prati provođenje
usvojenih dokumenata vezanih za razvitak obrtništva, zadrugarstva
i poduzetništva; predlaže izvore i način poticajnog
financiranja malog gospodarstva; potiče međusobno povezivanje
subjekata malog gospodarstva, njihovo povezivanje s velikim gospodarskim
subjektima; predlaže mjere i programe restrukturiranja malog
gospodarstva; ostvaruje međunarodnu suradnju u svezi razvitka
malog gospodarstva i poduzetništva; prati podatke o obrtništvu,
zadrugarstvu i malim trgovačkim društvima te trendove
razvoja poduzetništva, obrtništva i zadrugarstva u svijetu;
predlaže donošenje propisa iz svog djelokruga rada te
sudjeluje u njihovoj izradi; obavlja poslove stručnog nadzora
u području obrtništva i zadrugarstva; surađuje
s drugim tijelima državne uprave, jedinicama lokalne uprave
i samouprave, stručnim i znanstvenim institucijama te predstavnicima
poduzetnika glede pripreme i provođenja poticajnih mjera i
aktivnosti; te obavlja i druge poslove iz svog djelokruga.

U sklopu Uprave za malo gospodarstvo i poduzeništvo, ustrojavaju
se:

1. Odjel za obrtništvo i zadrugarstvo

2. Odjel za mala trgovačka društva

3. Odjel za poticanje i promidžbu poduzetništva

4. Odjel za provedbu strategije razvitka malog gospodarstva

*1. Odjel za obrtništvo i zadrugarstvo*

Članak 28.

Odjel za obrtništvo i zadrugarstvo prati i analizira stanje
i sastavlja izvješća o obrtništvu i zadrugarstvu;
prati provođenje zakona i podzakonskih propisa iz područja
obrtništva i zadrugarstva te predlaže donošenje
odgovarajućih zakona i podzakonskih propisa, kao i njihove
izmjene i dopune; prati međunarodne propise na području
obrtništva i zadrugarstva; izrađuje i predlaže donošenje
obrazovnih programa za obrtnička zanimanja; predlaže
donošenje i sudjeluje u pripremi programa izobrazbe odraslih
te predlaže sustavna rješenja za stručnu izobrazbu
obrtnika, zadrugara i njihovih zaposlenika; osmišljava promidžbu
obrtništva i zadrugarstva te školovanja za obrtnička
zanimanja; organizira i provodi stručni nadzor u području
obrtništva i zadrugarstva; daje naputke i mišljenja
u svezi provedbe zakonskih i podzakonskih propisa iz svog djelokruga
rada; predlaže mjere i aktivnosti u svezi razvitka obrtništva
i zadrugarstva te skrbi o njihovoj provedbi; radi na stvaranju
programa i politike financiranja razvitka obrta i zadruga, potiče
organizirane nastupe obrtnika i zadruga; unapređuje međunarodnu
suradnju obrtnika i zadruga, surađuje s drugim tijelima državne
uprave, udruženjima obrtnika i zadrugara i drugim odgovarajućim
asocijacijama i udrugama na rješavanju problema vezanih uz
poslovanje obrtnika i zadruga; obavlja i druge poslove iz svog
djelokruga.

*2. Odjel za mala trgovačka društva*

Članak 29.

Odjel za mala trgovačka društva prati i prikuplja
informacije te analizira stanje i sastavlja izvješća
o malim trgovačkim društvima; prati provedbu zakona
i podzakonskih propisa iz područja trgovačkih društava;
predlaže donošenje, izmjene i dopune odgovarajućih
zakona i propisa; prati međunarodne propise s ovog područja;
obrađuje temeljna pitanja rada malih trgovačkih društava;
predlaže mjere i programe razvitka malih trgovačkih
društava; unapređuje međunarodnu suradnju; surađuje
s tijelima državne uprave i drugim institucijama na rješavanju
problema vezanih uz poslovanje malih trgovačkih društava,
daje stručna mišljenja i objašnjenja iz područja
malih trgovačkih društava, te obavlja i druge poslove
iz svog djelokruga.

*3. Odjel za poticanje i promidžbu poduzetništva*

Članak 30.

Odjel za poticanje i promidžbu poduzetništva prati razvoj
poduzetništva u svijetu; predlaže i razrađuje mjere
za razvitak maloga gospodarstva i poticanje poduzetništva;
predlaže donošenje propisa s ciljem poticanja poduzetništva;
prati međunarodne propise s tog područja; predlaže
program poticanja maloga gospodarstva; predlaže projekte
i načine financiranja iz međunarodnih izvora i drugih
financijskih institucija; obavlja međunarodnu suradnju na
poticanju poduzetništva i maloga gospodarstva; surađuje
s drugim tijelima državne uprave, znanstvenim i stručnim
institucijama te asocijacijama poduzetnika; predlaže mjere
i programe u funkciji restrukturiranja gospodarstva, transfera
tehnologije, komercijalizacije inovacija i slično; obavlja
i druge poslove iz svoga djelokruga.

*4. Odjel za provedbu strategije razvitka malog gospodarstva*

Članak 31.

Odjel za provedbu strategije razvitka malog gospodarstva zadužen
je za provedbu strategije razvitka malog gospodarstva; poduzima
mjere i usklađuje provedbu odgovarajućih poticajnih
programa, mjera i projekata; predlaže i nadzire korištenje
poticajnih sredstava za financiranje razvitka malog gospodarstva
i poduzetništva; potiče osnivanje institucionalne
potpore malom gospodarstvu (centara za poduzetništvo, poduzetničkih
inkubatora, zona za malo gospodarstvo i drugo) te njihovo umrežavanje;
vrši kontinuiranu evaluaciju postignutih rezultata u provedbi
poticajnih mjera u cilju njihova daljnjeg unapređenja; surađuje
sa drugim tijelima državne uprave, županijama i jedinicama
lokalne uprave i samouprave, stručnim i znanstvenim institucijama
i predstavnicima poduzetnika u provedbi poticajnih mjera za malo
gospodarstvo, te obavlja i druge poslove iz svog djelokruga.

*A-7 Uprava za privatizaciju*

Članak 32.

Uprava za privatizaciju obavlja upravne i stručne poslove
u svezi s privatizacijom državnih poduzeća temeljem
posebnih zakona; privatizacijom drugih pravnih osoba u vlasništvu
Republike Hrvatske i predlaganjem raspolaganja odnosno korištenja
određenih dionica ili udjela, te stvari i prava određenih
pravnih osoba, kao i predlaganjem strategije restrukturiranja
i sanacije poduzeća. Obavlja i druge poslove iz svog djelokruga.

Za obavljanje poslova Uprave za privatizaciju ustrojava se:

1. Odjel za privatizaciju i gospodarenje.

*1. Odjel za privatizaciju i gospodarenje*

Članak 33.

Odjel za privatizaciju i gospodarenje, obavlja upravne i stručne
poslove u svezi s privatizacijom državnih poduzeća
iz članka 13. st. 5. Zakona o privatizaciji; privatizacijom
drugih pravnih osoba u vlasništvu Republike Hrvatske; privatizacijom
dionica ili udjela, te stvari i prava koja drži Republika
Hrvatska; pribavljanjem mišljenja nadležnih ministarstava
vezanih uz uvjete i način privatizacije; predlaganjem pravnih
osoba kojima će se dati ovlaštenje za izradu elaborata
o procjeni vrijednosti poduzeća; predlaganjem posebnih uvjeta
za prodaju dionica ili udjela određenih pravnih osoba; predlaganjem
modela vlasničkog restrukturiranja za pojedina poduzeća
ili grupe poduzeća; ocjenjivanjem elaborata o restrukturiranju
prilikom osnivanja novih društava u postupku restrukturiranja;
davanjem mišljenja na programe o opravdanosti ulaganja u
trgovačka društva u vlasništvu ili pretežitom
vlasništvu Republike Hrvatske; predlaganjem izuzimanja od
prodaje dionica ili udjela određenih pravnih osoba, te način
njihova korištenja; obavlja i druge poslove iz svog djelokruga.

*A-8 Uprava za strategiju privatizacije*

Članak 34.

Uprava za strategiju privatizacije obavlja upravne i stručne
poslove u svezi sa strategijom privatizacije pojedinih društava
ili grupe društava, te provedbu postupaka dodjele dionica
bez naplate. Obavlja i druge poslove iz svog djelokruga.

Za obavljanje poslova Uprave za strategiju privatizacije osnivaju
se sljedeći odjeli:

1. Odjel za strategiju privatizacije,

2. Odjel za dodjelu dionica bez naplate.

*1. Odjel za strategiju privatizacije*

Članak 35.

Odjel za strategiju privatizacije obavlja pravne i stručne
poslove u svezi s izborom i predlaganjem modela privatizacije
za pojedina društva, ili grupe društava; surađuje
sa stranim konzultantima na predlaganju modela i strategije privatizacije
državnih poduzeća; surađuje s investicijskim bankama
prilikom prodaje i plasmana dionica/udjela na međunarodnom
tržištu; obavlja usporedbu i analizu iskustva drugih
zemalja u strateškim modelima privatizacije; priprema dokumentaciju
i definira ponude u svezi s potrebama ulagača, a posebice
hrvatskog useljeništva; priprema promotivne literature; uspostavlja
kontakte i pregovara s ulagačima; sudjeluje na promotivnim
misijama u zemlji i inozemstvu; priprema izvješća o
realizaciji strateških modela privatizacije; te obavlja i
druge poslove iz svog djelokruga.

*2. Odjel za dodjelu dionica bez naplate*

Članak 36.

Odjel za dodjelu dionica bez naplate obavlja upravne i stručne
poslove u svezi s provedbom postupka dodjele dionica bez naplate;
predlaganja posebnih uvjeta za dodjelu dionica ili udjela bez
naplate određenih pravnih osoba; predlaže, usklađuje
i objedinjuje interinstitucionalnu logistiku i organizaciju provedbe
procesa registracije ovlaštenih sudionika dodjele dionica
bez naplate; predlaže izradu pravilnika i drugih akata u
svezi s dodjelom dionica bez naplate; priprema promidžbeni
materijal modela dodjele dionica ili udjela bez naplate; izdaje
dozvole društvima za upravljanje fondovima i drugim zakonski
ovlaštenim sudionicima - posrednicima za sudjelovanje u dodjeli
dionica bez naplate, obavlja i druge poslove iz svog djelokruga.

*A-9 Uprava za pravne poslove*

Članak 37.

Uprava za pravne poslove obavlja upravne i stručne poslove
u svezi s izradom i provedbom zakona i drugih propisa iz djelokruga
Ministarstva; provodi upravni postupak i upravni nadzor iz djelokruga
Ministarstva i nadzor zakonitosti rada Hrvatskog fonda za privatizaciju.

U Upravi za pravne poslove ustrojavaju se:

1. Odjel za normativne i upravno-pravne poslove,

2. Odjel za pravne poslove u privatizaciji.

*1. Odjel za normativne i upravno-pravne poslove*

Članak 38.

Odjel za normativne i upravno-pravne poslove sudjeluje u izradi
prijedloga i usklađuje izradu zakona i drugih propisa iz djelokruga
Ministarstva u suradnji s drugim upravnim organizacijama Ministarstva;
izrađuje naputke, pravilnike, naredbe radi provođenja
zakona, daje stručna mišljenja i objašnjenja
u svezi s primjenom i provedbom zakona; po potrebi sudjeluje u
postupku sklapanja međudržavnih ugovora; provodi upravni
postupak i upravni nadzor u upravnim stvarima iz djelokruga Ministarstva;
prati i osigurava primjenu zakona i drugih propisa; ostvaruje
suradnju sa županijskim uredima u čijem su djelokrugu
poslovi gospodarstva; daje im upute i nadzire njihov rad; ostvaruje
suradnju s drugim tijelima državne uprave, tijelima jedinica
lokalne samouprave i uprave glede primjene zakona i drugih propisa
iz svog djelokruga; surađuje i nadzire rad pravnih osoba s
javnim ovlaštenjima iz djelokruga Ministarstva; obavlja i
druge pravne poslove za potrebe drugih ustrojstvenih jedinica
Ministarstva.

*2. Odjel za pravne poslove u privatizaciji*

Članak 39.

Odjel za pravne poslove u privatizaciji obavlja upravne i stručne
poslove u svezi s pravnim pitanjima privatizacije dionica, udjela,
stvari i prava u vlasništvu Republike Hrvatske, izradom prijedloga
za izuzimanje od prodaje stvari i prava određenih pravnih
osoba, te načinom njihova korištenja, provođenjem
upravnog nadzora odnosno nadzora zakonitosti rada Hrvatskog fonda
za privatizaciju, davanjem mišljenja i uputa u primjeni i
provođenju zakona i drugih propisa s područja privatizacije,
te obavlja i druge poslove iz svog djelokruga.

*A-10 Uprava za gospodarsku politiku, razvoj i analize*

Članak 40.

Uprava za gospodarsku politiku, razvoj i analize obavlja upravne
i stručne poslove u svezi gospodarske politike; prati gospodarska
kretanja; a osobito kretanja u pojedinim industrijskim granama,
trgovini, kretanju cijena te stanju i tendencijama na domaćem
i inozemnom tržištu; predlaže mjere gospodarske
politike, daje mišljenje na prijedloge mjera iz drugih područja
od utjecaja na gospodarstvo; prati i izvješćuje o stanju
gospodarstva u pojedinim regijama; izrađuje izvješća
i izlaganja za potrebe Kabineta ministra, objedinjuje zajedničke
akte koje izrađuje više uprava u ministarstvu, te obavlja
i druge poslove iz djelokruga Uprave.

U sklopu Uprave za gospodarsku politiku, razvoj i analize ustrojavaju
se:

1. Odjel za gospodarsku politiku, razvoj i analize

2. Odjel za regionalni razvitak.

*1. Odjel za gospodarsku politiku, razvoj i analize*

Članak 41.

Odjel za gospodarsku politiku i razvoj daje prijedloge mjera gospodarske
politike, te mišljenja na prijedloge mjera iz drugih područja
od utjecaja na gospodarstvo; izrađuje izvješća
o globalnim kretanjima u gospodarstvu i analizira tendencije tih
kretanja, izrađuje koncepte izlaganja za potrebe Kabineta
ministra, objedinjuje zajedničke analitičke akte
Ministarstva, te druge poslove iz svog djelokruga.

*2. Odjel za regionalni razvitak*

Članak 42.

Odjel za regionalni razvitak prati i analizira osnovne pokazatelje
o gospodarskim kretanjima po pojedinim regijama; predlaže
i sudjeluje u predlaganju mjera regionalnog razvitka; prati pokazatelje
o kretanjima u pojedinim industrijskim granama; izrađuje redovite
prikaze tih kretanja; prati i izvješćuje o gospodarskim
kretanjima po pojedinim županijama odnosno regijama iz svog
djelokruga.

*A-11 Ravnateljstvo za robne zalihe*

Članak 43.

Ravnateljstvo za robne zalihe kao upravna organizacija u sastavu
Ministarstva gospodarstva obavlja upravne i stručne i gospodarske
poslove u svezi s formiranjem, korištenjem i obnavljanjem
robnih zaliha i osiguranjem skladišnog prostora za smještaj
i čuvanje robnih zaliha; izrađuje prijedlog programa
stalnih robnih zaliha i godišnjeg programa stalnih zaliha,
kao i druge akte određene zakonom; predlaže Vladi Republike
Hrvatske formiranje ili prodaju tržišnih robnih zaliha,
zaključuje ugovore o poslovima robnog prometa i druge ugovore
na način i uz uvjete utvrđene zakonom i aktima Vlade
Republike Hrvatske, obavlja financijsko-računovodstvene-knjigovodstvene
poslove državnih robnih zaliha, obavlja analitičko-planske
i pravne poslove te nadzor nad provedbom ugovora o skladištenju
i čuvanju robnih zaliha i stanju zaliha te druge stručne
i tehničke poslove za izvršavanje funkcije robnih
zaliha; obavlja poslove u skladu s odlukama Vlade Republike Hrvatske.

Unutarnje ustrojstvene jedinice u Ravnateljstvu za robne zalihe
su odjeli i to:

1. Odjel za robne zalihe

2. Odjel za skladišta i uskladištenje robnih zaliha

3. Odjel za financijsko-računovodstvene, analitičko-planske
i pravne poslove.

*1. Odjel za robne zalihe*

Članak 44.

Odjel za robne zalihe obavlja sljedeće upravne i druge stručne
poslove u svezi: priprema i izrade prijedloga programa stalnih
robnih zaliha i godišnjeg programa stalnih zaliha poljoprivredno-prehrambenih
i industrijskih proizvoda, uključivo sirovina i naftnih
derivata, priprema i sudjeluje u izradi godišnjeg izvješća
i tromjesečnih izvješća o poslovanju robnim
zalihama; izvršava plan nabave i prodaje poljoprivredno-prehrambenih
i industrijskih proizvoda za popunjavanje i obnavljanje robnih
zaliha; izvršava zadatke utvrđene zakonskim propisima
te programom stalnih robnih zaliha i godišnjim programom,
koje se odnose na područje poljoprivredno-prehrambenih
i industrijskih proizvoda; prati stanje i pojave na tržištu
i u proizvodnji poljoprivredno-prehrambenih i industrijskih proizvoda
bitnih za funkcioniranje robnih zaliha; priprema i sudjeluje u
izradi prijedloga o nabavi ili prodaji roba za tržišne
zalihe te izvršava i provodi odluke koje se odnose na tržišne
zalihe; osigurava pravovremenost izvršavanja ugovorenih odnosa
Ravnateljstva s pravnim subjektima koji se odnose na robne zalihe;
obavlja poslove nadzora nad radom pravnih osoba u pogledu primjene
zakona i ugovorenih obveza skladištenja i čuvanja
robnih zaliha, vrši kontrolu robnih zaliha i uvjetnosti njihovog
smještaja, poduzima mjere radi otklanjanja utvrđenih
nedostataka odnosno nepravilnosti, vodi očevidnik obavljenih
kontrola, vodi odgovarajuće evidencije o robnim zalihama.

Za obavljanje poslova Odjela robnih zaliha ustrojavaju se sljedeći
odsjeci:

- Odsjek za stalne robne zalihe

- Odsjek za tržišne robne zalihe.

*2. Odjel za skladišta i uskladištenje robnihzaliha*

Članak 45.

Odjel za skladišta i uskladištenje robnih zaliha obavlja
upravne i druge stručne poslove u svezi: pripreme i sudjelovanja
u izradi prijedloga programa stalnih robnih zaliha i godišnjeg
programa u dijelu koji se odnosi na investicijska ulaganja u izgradnju
i opremanje te održavanje skladišnih kapaciteta, priprema
i sudjeluje u izradi godišnjeg izvješća i tromjesečnih
izvješća o poslovanju robnim zalihama iz djelokruga
Odjela; prati izgradnju skladišnih kapaciteta, namjensko
korištenje sredstava i realizaciju prava Ravnateljstva na
skladišni prostor koji mu pripada s naslova ulaganja, vrši
stručne poslove u svezi investicijskog održavanja
i primopredaje skladišnih i drugih objekata u vlasništvu
Ravnateljstva; vodi evidenciju o opremi i inventaru u skladištima;
priprema i sudjeluje u izradi prijedloga programa stalnih robnih
zaliha i godišnjeg programa u dijelu koji se odnosi na potrebe
skladišnih kapaciteta za smještaj robnih zaliha i korištenja
vlastitih skladišta, prati realizaciju programa korištenja
skladišnih kapaciteta; obavlja poslove nadzora nad radom
pravnih osoba u pogledu primjene zakona i ugovorenih obveza uskladištenja
robnih zaliha te obavlja kontrolu uvjetnosti skladišnih kapaciteta
za smještaj robnih zaliha; vodi brigu o prijamu, otpremi
robe i optimalnom izboru transportnog sredstva, pravilnom uskladištenju
robnih zaliha u vlastitim skladištima te optimalnoj iskoristivosti
istih, vodi odgovarajuće evidencije iskoristivosti istih,
vodi odgovarajuće evidencije o robnim zalihama uskladištenim
u vlastitim skladištima.

Za obavljanje poslova Odjela za skladišta i uskladištenje
robnih zaliha ustrojavaju se sljedeći odsjeci:

- Odsjek za izgradnju i održavanje skladišta

- Odsjek za skladištenje i transport.

*3. Odjel za financijsko-računovodstvene, analitičko-planske
i pravne poslove*

Članak 46.

Odjel za financijsko-računovodstvene, analitičko-planske
i pravne poslove obavlja upravne i druge stručne poslove
u svezi: sudjelovanja u izradi programa stalnih robnih zaliha
i godišnjeg programa stalnih robnih zaliha s materijalno-financijskog
aspekta; izrađuje program sredstava stalnih robnih zaliha,
te obavlja kontrolu usklađenosti elemenata programa s financijsko-računovodstvenim
propisima; prati izvršavanje i realizaciju financijskog plana,
priprema nacrte propisa odnosno dokumenata u dijelu financija
i računovodstva, vodi financijsko-knjigovodstvene evidencije
i druge odgovarajuće evidencije s područja robnih
zaliha; izrađuje financijsko-računovodstvene dokumente,
obavlja kontiranje poslovnih događaja, utvrđuje rezultate
poslovanja i raspoređuje ostvarena sredstva godišnjim
obračunom; prati promjene i stanje stalnih i tržišnih
robnih zaliha te daje analitičke pokazatelje i prijedloge
mjera, analizira ostvarivanje, raspoređivanje sredstava za
formiranje robnih zaliha, priprema kalkulativne elemente u postupku
kupovine i prodaje robnih zaliha te u svezi uskladištenja,
obnavljanja i čuvanja stalnih robnih zaliha; pravno uobličava
ugovorne i druge odnose, ostvaruje suradnju s Državnim pravobraniteljstvom
Republike Hrvatske u postupku zaštite interesa Ravnateljstva
u sporovima pred sudovima, organizira poslove u svezi osiguravanja
imovine Ravnateljstva, priprema sjednice savjeta Ravnateljstva,
obavlja i ostale pravne i opće poslove.

Za obavljanje poslova Odjela za financijsko-računovodstvene,
analitičko-planske i pravne poslove ustrojavaju se sljedeći
odsjeci:

- Odsjek za financijsko-računovodstvene poslove

- Odsjek za analitičko-planske poslove

- Odsjek za pravne poslove.

*B-1 Kabinet ministra*

Članak 47.

U Kabinetu ministra obavljaju se administrativni i stručni
poslovi za ministra i njegovog zamjenika, protokolarni poslovi,
poslovi u svezi odnosa sa sredstvima javnog priopćavanja,
poslovi u svezi kontakata i komunikacije sa Hrvatskim državnim
saborom, Vladom Republike Hrvatske i drugim tijelima državne
uprave te pravnim osobama koje obavljaju poslove javnog ovlaštenja
iz djelokruga Ministarstva, poslovi pribavljanja dokumentacije
i materijala od uprava i drugih unutarnjih ustrojstvenih jedinica
Ministarstva za potrebe ministra i njegovog zamjenika, poslovi
u svezi sa zaprimanjem i rješavanjem pošte upućene
ministru i njegovom zamjeniku, poslovi u svezi s evidencijom i
pohranom povjerljive pošte, kao i drugi stručni i
administrativni poslovi u svezi s realizacijom programa rada i
aktivnosti ministra i njegovog zamjenika.

*B-2 Tajništvo Ministarstva*

Članak 48.

Tajništvo Ministarstva obavlja administrativne, financijsko-računovodstvene
i druge stručne poslove za potrebe Ministarstva, a koji
se odnose na tehničko usklađivanje rada upravnih organizacija
i to: osigurava učinkovitost u radu, skrbi o stanju kadrova
u Ministarstvu, predlaže planove stručnog usavršavanja
i osposobljavanja državnih službenika i namještenika,
obavlja financijske, računovodstvene, analitičke,
kadrovske, opće tehničke i pomoćne tehničke
poslove vezane za poslovni objekt, skrbi o urednom i pravilnom
korištenju imovine i sredstava za rad, nadzire i usklađuje
obrambeno sigurnosne poslove i obavlja druge poslove iz svog djelokruga.

Za obavljanje poslova iz djelokruga Tajništva Ministarstva
ustrojavaju se:

1. Odjel za financijske i računovodstvene poslove

2. Odjel za kadrovske i opće poslove

3. Odjel za obrambeno-sigurnosne poslove i zaštitu osoba
i imovine

4. Odjel za informatizaciju i racionalizaciju poslovanja Ministarstva
i županijskih ureda za gospodarstvo.

*1. Odjel za financijske i računovodstvene poslove*

Članak 49.

Odjel za financijske i računovodstvene poslove obavlja
poslove u svezi s osiguranjem sredstava za rad Ministarstva, organizira
i vodi financijsko i računovodstveno poslovanje Ministarstva,
izrađuje i predlaže donošenje financijskih planova,
nadzire namjensko trošenje sredstava, obavlja poslove plana
i analitike, pribavlja i izrađuje izvješća o financijskom
poslovanju, obavlja poslove računovodstva i knjigovodstva
za Ministarstvo, te obavlja druge poslove u svezi s financijskim
i računovodstvenim poslovanjem Ministarstva.

*2. Odjel za kadrovske i opće poslove*

Članak 50.

Odjel za kadrovske i opće poslove obavlja poslove u svezi
sa zapošljavanjem državnih službenika i namještenika
Ministarstva, vodi propisane evidencije i osobne očevidnike
te obavlja administrativne i druge poslove u svezi s prijamom,
raspoređivanjem i otpustom službenika i namještenika,
obavlja poslove u svezi s održavanjem opreme, objekata i
sredstava, organizira prijevoz dužnosnika i službenika
Ministarstva, obavlja poslove prijepisa i umnožavanja, poslove
pisarnice i pismohrane, kao i druge opće, tehničke
i pomoćno-tehničke poslove.

*3. Odjel za obrambeno-sigurnosne poslove i zaštitu
osoba i imovine*

Članak 51.

Odjel za obrambeno-sigurnosne poslove i zaštitu osoba i imovine
obavlja sljedeće poslove: priprema prijedloge planova i
sigurnosnih mjera za obranu zemlje u djelatnostima iz djelokruga
Ministarstva, skrbi o osiguravanju kapaciteta i rezerve posebno
značajne za obranu Republike Hrvatske, provodi naredbe
i smjernice za pripremu i mobilizaciju, prati stanje priprema
za obranu djelatnostima iz djelokruga rada Ministarstva, izrađuje
plan obrane Ministarstva, donosi metodološke, stručne
i tehničke upute za provođenje obrambenih priprema
u djelatnostima iz djelokruga rada Ministarstva, skrbi o osposobljavanju
kadrova u pravnim osobama posebno značajnim za obranu države,
organizira i provodi mjere nad provođenjem obrambenih i sigurnosnih
priprema u pravnim osobama koje obavljaju gospodarsku djelatnost
od posebnog značaja, ostvaruje suradnju sa županijskim
uredima za gospodarstvo u svezi primjene zakona, propisa te poticanja
gospodarstva s aspekta obrambeno sigurnosnih mjera. Obavlja poslove
koji se odnose na tjelesnu i tehničku zaštitu osoba
i imovine u sjedištu Ministarstva, poslove tjelesne zaštite
dužnosnika Ministarstva, poslove protupožarne zaštite,
te obavlja i druge poslove iz svog djelokruga.

*4. Odjel za informatizaciju i racionalizaciju poslovanja
Ministarstva i županijskih ureda
za gospodarstvo*

Članak 52.

Odjel za informatizaciju i racionalizaciju poslovanja Ministarstva
i županijskih ureda za gospodarstvo sakuplja i obrađuje
podatke o gospodarstvu Republike Hrvatske, osigurava informacije
iz stranih baza podataka međunarodnih, državnih i nacionalnih
organizacija, obavlja poslove u svezi s informatizacijom Ministarstva
i županijskim uredima za gospodarstvo, te potiče racionalizaciju
gospodarstva promocijom primjene informatizacijskih tehnologija
a u suradnji s Državnim ravnateljstvom za državnu upravu
i lokalnu samoupravu.

Odjel surađuje s ustrojstvenim jedinicama Ministarstva i drugim
državnim tijelima te planira, projektira, koordinira i organizira
izradu informacijskih sustava, razvitak komunikacijske mreže,
izradu registara, evidencija, šifarnika i podataka o robama,
uslugama, objektima, trgovini, projektima i programima razvitka,
sudjeluje i potiče mjere zaštite i osiguranja podataka,
prati funkcioniranje i predlaže mjere za unapređivanje
rada informacijskih sustava u Ministarstvu i županijskim
uredima za gospodarstvo, surađuje s drugim tijelima vlasti
i gospodarskim subjektima u oblikovanju i provedbi strategije
razvitka visokih tehnologija i informacijskih sustava u Republici
Hrvatskoj, prati primjenu i razvoj te promovira i informira o
mogućnostima racionalizacije primjenom informacijskih tehnologija,
potiče pristup stručnim, tehnikama i drugim publikacijama
i bazama potrebnim za praćenje gospodarske politike kao
i za potrebe tehnološkog razvoja i transfera tehnologije,
provodi analizu i izradu prognoza kretanja u gospodarskim granama,
promovira metodologiju upravljanja i vođenja razvojnim projektima
i primjenu metoda upravljanja u gospodarstvu, organizira i osigurava
informacije o pravnim i tehničkim propisima, vlastitoj
i drugoj dokumentaciji, obavlja druge poslove iz svog djelokruga.

U sklopu Odjela ustrojavaju se:

- Odsjek za planiranje racionalizacije

- Odsjek za pripremu podataka i održavanje informacijskih
sustava

- Odsjek za informacijske tehnologije u gospodarstvu.

III. UPRAVLJANJE MINISTARSTVOM

Članak 53.

Ministar prestavlja Ministarstvo i upravlja njegovim radom.

Zamjenik ministra zamjenjuje ministra u slučaju njegovog
izbivanja ili spriječenosti te obavlja druge poslove koje
mu povjeri ministar.

Radom Tajništva Ministarstva upravlja tajnik Ministarstva.

Upravnim organizacijama u Ministarstvu upravljaju pomoćnici
ministra.

Radom odjela upravljaju načelnici odjela.

Radom Kabineta ministra upravlja tajnik kabineta koji ima položaj
načelnika odjela.

Radom odsjeka upravlja donačelnik.

Članak 54.

Savjetodavno tijelo ministra je Kolegij ministra.

Stalni članovi Kolegija ministra su: zamjenik ministra,
tajnik Ministarstva i pomoćnici ministra.

Ostali službenici Ministarstva pozivaju se na sjednice Kolegija
po potrebi.

IV. SLUŽBENICI I NAMJEŠTENICI MINISTARSTVA

Članak 55.

Poslove i zadatke iz djelokruga Ministarstva, ovisno o vrsti,
složenosti, stručnoj spremi i drugim uvjetima obavljaju
službenici i namještenici, raspoređeni u službenička
zvanja i položaje te namještenička radna mjesta.

Okvirni broj potrebnih državnih službenika i namještenika
za obavljanje poslova iz nadležnosti Ministarstva određuje
se u Tablici koja je sastavni dio ove Uredbe i ne objavljuje se
u »Narodnim novinama«.

V. SURADNJA S DRUGIM TIJELIMA DRŽAVNE UPRAVE TE S
PRAVNIM OSOBAMA KOJE IMAJU JAVNE OVLASTI

Članak 56.

Ministarstvo surađuje s drugim tijelima državne uprave,
Hrvatskom gospodarskom komorom, Hrvatskom obrtničkom komorom,
Hrvatskim zadružnim savezom, udrugama poslodavaca, sindikatima,
te s drugim pravnim osobama koje imaju javne ovlasti, u svezi
s ostvarivanjem stručnih i upravnih poslova iz djelokruga
Ministarstva.

Ministarstvo potiče i promiče međunarodnu gospodarsku
suradnju, koordinira poslove međunarodne gospodarske suradnje,
te s tim u svezi posebno surađuje s Ministarstvom vanjskih
poslova i njegovim tijelima u inozemstvu.

Ministarstvo surađuje i sa stručnim, znanstvenim i
drugim ustanovama i institucijama radi rješavanja pojedinih
stručnih i upravnih pitanja iz djelokruga Ministarstva.

Članak 57.

Za raspravljanje o pojedinim pitanjima iz djelokruga Ministarstva,
utvrđivanja nacrta propisa, davanja stručnih mišljenja
i prijedloga o značajnim pitanjima iz djelokruga Ministarstva
ministar može osnivati stručne savjete odnosno radne
grupe.

Aktom o osnivanju utvrđuje se djelokrug i način rada
stručnog savjeta odnosno radne grupe.

VI. PRIJELAZNE I ZAVRŠNE ODREDBE

Članak 58.

Pitanja od značaja za rad Ministarstva koja nisu uređena
zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu Ministarstva gospodarstva.

Pravilnikom iz stavka 1. ovoga članka utvrdit će
se broj potrebnih državnih službenika i namještenika
s naznakom njihovih osnovnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od značaja za rad Ministarstva.

Ministar gospodarstva donijet će u roku od 30 dana od dana
stupanja na snagu ove Uredbe Pravilnik o unutarnjem redu Ministarstva
gospodarstva.

Članak 59.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva gospodarstva, Klasa: 023-03/96-03/03,
Urbroj: 5030116-96-3 od 6. lipnja 1996. godine.

Članak 60.

Ova Uredba stupa na snagu danom objave u »Narodnim novinama«.

Klasa: 023-03/99-01/06
Urbroj: 5030114-99-1
Zagreb, 22. srpnja 1999.

Potpredsjednica
**dr. Ljerka Mintas Hodak,** v. r.

Uredba, NN 81/1999-1473